Ny udstykning: Husbyggere skal vænne sig til højere grundpriser | dagbladet-holstebro-struer.dk
Der er allerede bygget mange huse i de to første etaper i Halgård, men der er endnu grunde tilbage. Nu er der to nye etaper med byggegrunde på vej - og til cirka 20 procent højere priser. Arkivfoto: Morten Stricker
Grunde i ny kommunal udstykning i Halgård bliver 20 til 25 procent dyrere end i dag - og vil koste omkring 650.000 kroner.
30 sep. 2020 kl. 15:24
Holstebro: Grundpriserne i Holstebro Kommune er på en skarp kurve opad, og den tendens fortsætter.
Snart er det slut med grundpriser på godt 500.000 kroner - og husbyggere skal i stedet vænne sig til priser fra cirka 650.000 kroner
Det slår igennem i de to næste etaper i Halgård Vest, hvor kommunen snart sætte nye byggegrunde til salg øst for Herningvej.
Næste etaper er 35 parcelhusgrunde, som vil stå klar i januar 2021, mens de sidste 42 grunde forventes klar om et års tid. Kommunen har fået priser på byggemodninger, som indgår i grundpriserne, som nu skal godkendes i byrådet.
Den mindste grund bliver på 801 kvadratmeter og vil koste 634.000 kroner. En grund på 900 kvm vil dermed koste cirka 675.000 kroner - og omtrent 715.000 kroner for 1000 kvm.
Der er stadig 14 byggegrunde tilbage fra første etaper i Halgård og til noget andre priser - nemlig 541.000 eller 562.000 kroner for en grund på 905 kvadratmeter - billigst i etape 1. Det betyder, at priserne for de nye grunde i Halgård cirka er 25 procent højere end i etape 1 - og 20 procent højere end i etape 2.
Dermed nærmer de kommende priser i Halgård sig grundpriserne i Alstrup, som er den hidtil dyreste kommunale udstykning, og hvor køberne ikke ligefrem har stået i kø med grunde fra 740.000 kroner.
Kommunen har kun solgt 31 grunde i årets første ni måneder, og det er halvt så mange som i hele 2019.
Det hører dog med til billedet, at der sælges byggegrunde i flere private udstykninger.
I Mejrup Vest, som Atra Artikter står bag, er der solgt en del byggegrunde til priser, som er lidt lavere end de kommende grunde i Halgård.
Der er også solgt en del byggegrunde i Tingager Enge i Mejdal og i Tvillingerne i Hornshøj Øst, og til højere priser end i Halgård.
Tidligere på året satte kommunen nye grunde til salg på Ålykkevænget i Vinderup til nye højere priser fra 543.000 kroner, men ingen er endnu solgt. Det er der til gengæld på en privat udstykning med lavere priser på samme vej.
De kommende to etaper 4 og 5 i Halgård Vest ligger ud mod Herningvej - og bag Rema1000, når man kører ind fra rundkørslen på Herningvej. Ill.: Holstebro Kommune